b'\n_START_ARTICLE_\nDomenico Beccafumi\n_START_PARAGRAPH_\nDomenikas Bekafumis (it. Domenico Beccafumi, tikr. Domenico di Pace, 1486\xe2\x80\x931551 m. gegu\xc5\xbe\xc4\x97s 18 d.) \xe2\x80\x93 ital\xc5\xb3 XVI a. dailininkas, skulptorius, iliuminatorius. Atstovavo Sienos dail\xc4\x97s mokyklai, manieristas.\n_START_SECTION_\nBiografija\n_START_PARAGRAPH_\nDomenikas, Pa\xc4\x8d\xc4\x97s s\xc5\xabnus (Domenico di Pace) gim\xc4\x97 1486 m. Montaper\xc4\x8dio miestelyje netoli Sienos. B\xc5\xabdamas vaiku m\xc4\x97gdavo pie\xc5\xa1ti. Jo talent\xc4\x85 pasteb\xc4\x97jo Lorenzo Beccafumi, vienas i\xc5\xa1 Sienos miestie\xc4\x8di\xc5\xb3, kuriam tarnavo Domeniko t\xc4\x97vas. Jis pasi\xc4\x97m\xc4\x97 vaik\xc4\x85 pas save lavinti. Nuo jo Domenikas buvo pramintas ir prisi\xc4\x97m\xc4\x97 Beccafumi pavard\xc4\x99. Pirm\xc4\x85sias s\xc4\x85sajas su ital\xc5\xb3 auk\xc5\xa1tojo renesanso menu Bekafumis tur\xc4\x97jo Sienoje kopijuodamas Perud\xc5\xbeino darbus. _NEWLINE_1510 m. Bekafumis i\xc5\xa1vyko \xc4\xaf Rom\xc4\x85, kur tobulinosi ties Mikeland\xc5\xbeelo ir Rafaelio freskomis. 1512 m. gr\xc4\xaf\xc5\xbeo \xc4\xaf Sien\xc4\x85, kurioje prad\xc4\x97jo gauti pirmuosius u\xc5\xbesakymus ir konkuruoti su Sodoma, kuris tuomet buvo pagrindiniu Sienos dailininku. Domenikas Sienoje atlikin\xc4\x97jo darbus vietos ba\xc5\xbeny\xc4\x8diose ir kilming\xc5\xb3j\xc5\xb3 r\xc5\xabmuose. Jo stiliaus susiformavimui \xc4\xaftakos tur\xc4\x97jo Fra Bartolomeo ir Leonardas da Vin\xc4\x8dis. Apie 1510-\xc5\xb3j\xc5\xb3 vidur\xc4\xaf Bekafumio k\xc5\xabryboje prad\xc4\x97jo pasireik\xc5\xa1ti manieristiniai bruo\xc5\xbeai. Bekafumio stilistikai b\xc5\xabdingi perspektyvaus vaizdavimo i\xc5\xa1kraipymai ir \xc5\xa1viesos efekt\xc5\xb3 paie\xc5\xa1kos._NEWLINE_Nuo 1519 m. Bekafumis prad\xc4\x97jo gauti presti\xc5\xbeinius u\xc5\xbesakymus Sienos katedroje. Joje jis darbavosi iki ma\xc5\xbedaug 1545 m. kurdamas epizodus garsiosioms katedros marmurin\xc4\x97ms grindims. K\xc5\xabr\xc4\x97 freskas, skulpt\xc5\xabras (did\xc5\xbeiajam altoriui), altorinius paveikslus. 1529-35 m. Sienos vyriausyb\xc4\x97s u\xc5\xbesakymu atliko tikriausiai \xc5\xbeinomiausius savo darbus tuometiniuose vyriausyb\xc4\x97s r\xc5\xabmuose Palazzo Pubblico Senov\xc4\x97s Romos politini\xc5\xb3 \xc4\xafvyki\xc5\xb3 motyvais. 1535 m. prad\xc4\x97jo Sienos katedros apsid\xc4\x97s freskas, bet tuo metu j\xc5\xb3 nebaig\xc4\x97. 1536 m. imperatoriaus Karolio V-ojo atvykimo proga jam buvo u\xc5\xbesakyta sukurti mechani\xc5\xa1kai judan\xc4\x8di\xc4\x85 raito imperatoriaus skulpt\xc5\xabr\xc4\x85 su triumfo arka._NEWLINE_1537 m. Bekafumis buvo Pizoje, atliko darbus Pizos katedroje. 1543 m. pabuvojo Romoje. Iki 1544 m. baig\xc4\x97 freskas Sienos katedroje. Domenikas Bekafumis mir\xc4\x97 1551 m. gegu\xc5\xbe\xc4\x97s 18 d. Palaidotas Sienos katedroje. Jis laikomas paskutiniu reik\xc5\xa1mingu Sienos dail\xc4\x97s mokyklos atstovu. Be fresk\xc5\xb3 Palazzo Pubblico, tikriausiai \xc5\xbeinomiausiu jo paveikslu \xc4\xafvardijamas \xe2\x80\x9eMergel\xc4\x97s Marijos gimimas\xe2\x80\x9c (apie 1543).'